Leikkaukset ammatilliseen koulutukseen uhkaavat työllisyyttä ja maakuntien elinvoimaa
Suomen talous ja hyvinvointi nojaavat osaamiseen ja työvoiman saatavuuteen. Maamme hallituksen päätös leikata rahoitusta ammatillisesta koulutuksesta osoittaa täyttä ymmärtämättömyyttä kasvun tarvitsemista toimista.  Ammatillinen koulutus on nuorille keskeinen väylä työelämään ja aikuisille elintärkeä mahdollisuus päivittää osaamista tai kouluttautua uudelleen jatkuvasti muuttuvan työelämän keskellä. Ammatillisen koulutuksen merkitys korostuu erityisesti maakunnissa, joissa talouden kivijalkana ovat usein teollisuus, palvelut ja pienyritykset.
Erityisesti Itäisessä Suomessa on odotettu ymmärrystä ja toimia geopoliittisen tilanteen tuomiin haasteisiin. Myönteisesti vaikuttavien toimien sijaan, tarjolla on tähän mennessä ollut vain alueen toimintaa heikentäviä leikkauksia, kuten esitetyt leikkaukset ammatilliseen koulutukseen. Vaikka leikkausten on väitetty kohdistuvan vain aikuisopiskelijoihin, mikä sekin on lyhytnäköistä, on selvää, että näin mittavat heikennykset näkyvät myös nuorten koulutuksessa. Epävarmojen aikojen keskellä erityisesti nuorille tulisi luoda toivoa ja uskoa siitä, että heille halutaan varmistaa hyvät edellytykset työllistyä ja hankkia tulevaisuuden haasteiden vaatimaa osaamista. Yli sadan miljoonan leikkaukset vaikeuttavat oppilaitosten mahdollisuuksia tarjota laadukasta ja ajanmukaista opetusta. Opettajaresurssien vähentäminen johtaa väistämättä lisääntyvään itsenäiseen opiskeluun, josta voivat toki suoriutua oppijoista parhaat, mutta miten käy valtaosalle? Jos opiskelijoiden valmiudet eivät vastaa työelämän vaatimuksia, heikkenee myös työllisyys ja suomalaisten yritysten kilpailukyky.  

Lappeenrannan ja koko Itäisen Suomen iso haaste on osaajien pitäminen alueella. Ammatillinen koulutus on tärkeä ja keskeinen pitovoimatekijä. Valmistuvat osaajat työllistyvät usein maakuntaan ja jäävät korkeakoulutettuja todennäköisemmin tänne.  Jos koulutustarjonta supistuu, entistä useampi nuori lähtee kasvukeskuksiin koulutuksen perässä, eikä heitä helpolla houkutella takaisin. Leikkaus ammatillisesta koulutuksesta kiihdyttää väestökatoa ja johtaa paikallistalouden hiipumiseen.
Toivomme todella, että hallitus pysähtyy tarkastelemaan leikkausten seurauksia. Tarvitsemme nyt panostuksia osaamiseen ja työllisyyteen, jotta Suomen alavireinen suunta saadaan yhdessä käännettyä kasvu-uralle. Ammatillinen koulutus on tässä avainasemassa eikä sitä ole varaa heikentää kuten ei myöskään nuorten luottamusta tulevaisuuteen! 

